b"\n_START_ARTICLE_\nEl cor delator\n_START_SECTION_\nArgument o Estructura\n_START_PARAGRAPH_\nUn home assassina un company de pis, vell i al llit, perqu\xc3\xa8 el seu ull l'est\xc3\xa0 fent embogir. Esquartera el cad\xc3\xa0ver i amaga les diferents parts sota terra. Quan la policia arriba per investigar, convida els agents a donar un volt pel pis, conven\xc3\xa7ut que no trobaran les proves que busquen. Mentre estan tots asseguts comen\xc3\xa7a a sentir-se un soroll, que el protagonista identifica amb el batec del cor de la v\xc3\xadctima, que busca venjan\xc3\xa7a. El soroll augmenta fins que acaba confessant el crim.\n_START_SECTION_\nAn\xc3\xa0lisi\n_START_PARAGRAPH_\nEl conte pertany al g\xc3\xa8nere del narrador poc fiable, ja que no se sap si pateix una malaltia mental (la fixaci\xc3\xb3 amb l'ull, l'al\xc2\xb7lucinaci\xc3\xb3 sobre el soroll) i qu\xc3\xa8 va passar en realitat entre ell i el vell. De fet, tot el relat en primera persona \xc3\xa9s un intent del protagonista per afirmar que est\xc3\xa0 sa, fins i tot si aix\xc3\xb2 el fa culpable d'assassinat (la hist\xc3\xb2ria sembla una narraci\xc3\xb3 ja a la pres\xc3\xb3 per\xc3\xb2 la manca de detalls impedeix assegurar-ho)._NEWLINE_L'ambientaci\xc3\xb3 del conte s'identifica amb el terror g\xc3\xb2tic, perqu\xc3\xa8 apareixen elements sobrenaturals en un marc no fant\xc3\xa0stic i s'exploren els sentiments de por dels personatges, aix\xc3\xad com una atmosfera lligada a la foscor (tota la preparaci\xc3\xb3 de l'assassinat i el crim succeeixen de nit)._NEWLINE_El narrador pot ser un servent o el fill del mort, no queda clar en el conte. Els estudiosos s'han inclinat per aquesta darrera opci\xc3\xb3, assenyalant que l'ull del pare tindria un car\xc3\xa0cter simb\xc3\xb2lic (excessiu control sobre la seva vida) i que per aix\xc3\xb2 el mataria, per alliberar-se'n. Comparteix certs trets amb altres protagonistes dels relats de Poe (com el de La caiguda de la Casa Usher), especialment l'autodeclarada hipersensibilitat, que els porta a percebre fen\xc3\xb2mens invisibles per als altres o a detectar (potser imaginar, l'ambig\xc3\xbcitat \xc3\xa9s deliberada) la maldat en el m\xc3\xa9s quotidi\xc3\xa0._NEWLINE_L'ull que obsedeix el jove apareix com a imatge a El gat negre, un altre conte de Poe. En aquell cas tamb\xc3\xa9 es lliga a una mort que no t\xc3\xa9 cap justificaci\xc3\xb3, \xc3\xa9s un crim irracional que desemboca en una acusaci\xc3\xb3 des del M\xc3\xa9s Enll\xc3\xa0."